Nuusleser van die lug af oor Motshekga-‘grap’‘n Skermskoot uit die video waarin Andrew Barnes om verskoning vra. Die uitsaaier het Donderdag ŉ video op hul webtuiste gedeel waarin Barnes om verskoning vra vir sy uitlating. Hy sê in die video hy is dankbaar vir die geleentheid om om verskoning te vra aan minister Angie Motshekga en hy besef die uitlating het ander seergemaak en aanstoot gegee. Mapi Mhlangu, eNCA se nuusredakteur, vra ook op die video namens die stasie om verskoning vir die voorval. Barnes het glo Woensdag tydens ŉ regstreekse uitsending ŉ bespotting van Motshekga gemaak, nadat sy glo die woord “epitome” verkeerd uitgespreek het. Dit het onmiddellik ŉ herrie op sosiale media ontketen, met talle gebruikers wat daarop gewys het Barnes het Motshekga se van verkeerd uitgespreek. Mhlangu het intussen via eNCA se Facebook-blad gesê die regte stappe sal nou in terme van arbeidswetgewing gevolg word en dissiplinêre stappe kan teen Barnes ingestel word.